'Prvi svjetski rat 1914. – 1918. - pogled iz arhiva'

(<http://prvisvjetskirat.arhiv.hr/>)

Obilježavanju stogodišnjice Prvoga svjetskog rata, koja se od 2014. obilježava diljem svijeta, priključio se i Hrvatski državni arhiv (HDA) u Zagrebu. Tim je povodom pokrenut nacionalni trogodišnji program, u kojemu HDA provodi aktivnosti na obradi, digitalizaciji te prezentaciji arhivskih izvora o Prvome svjetskom ratu. Portal „Prvi svjetski rat 1914. – 1918. – pogled iz arhiva” njegov je sastavni dio. Osnovni je cilj portala prikazati i približiti javnosti brojno nedovoljno istraženo gradivo o Prvome svjetskom ratu koje se čuva u hrvatskim arhivima – dokumente, karte, fotografije, filmove te zvučne zapise (rubrika *Izvori*). Osim arhivskoga gradiva, portal u rubrici *Teme* donosi članke o temama iz Prvoga svjetskog rata, a u *Publikacijama* pregled kataloga izložaba i drugih materijala događanja posvećenih Prvomu svjetskomu ratu održanim u arhivima, muzejima i knjižnicama diljem Hrvatske. Rubrika *Popis* *stradalih* zanimljiva je jer donosi popise stradalih vojnika Austro-Ugarske Monarhije koje je prikupljalo Ministarstvo rata u Beču. Pokretanjem ovog portala nastojalo se potaknuti istraživanje Prvoga svjetskog rata te ujedno osvijestiti važnost istraživanja arhivskoga gradiva kao historiografskog izvora prve kategorije.